石堂歌
元在庵主人 (Song)
吾斲石堂无变怪，土缶瓦鼓闲游戏。一钁相随万事空，十二时中牢捉系。牢捉系，不在三閒前后际。拍将两手笑呵呵，这个消息不容易。不容易，拈起石头拈不住，放下石头放不去。去与住，认取石堂门前路。不开窗，不闭户，塞破世界无觅处。煖则乘风凉则眠，烟霞云外朝还暮。朝还暮，不贪荣，不贪富，不恋妻帑及儿女。随缘自在度时光，看著古今都错误。皇天后土莫相瞒，翻来覆去能几许。前贤后圣说多般，千经万论从头注。渠不省，渠不悟，一任从渠失故步。我自知，我自顾，富贵浑如草头露。人与我，爱与妒，对境不生无喜怒。清凉世界乃吾台，是非海里终不觑。不向君王殿上行，不入豪家问尊贵。红妆艳粉任安排，誇逞从他斗能会。英雄强弱只一般，喽啰巧拙说甚彩。少年才子漫风流，绝代佳人臭囊袋。一息不来何所寻，万两黄金不容带。都是空，必竟败。唇锵舌剑递相欺，纵使金印如斗大。尽数收拾满仓箱，不知前面能几岁。一著错分明，输却无赢落。聚散还同浮水沤，顷刻之閒难捉摸。不向根基上乘寻，个个急后抱佛脚。早悟解，早悟解，不如石堂一大块。石堂坏时从他坏，这一大块元自在。坚且耐风霜，雪雨摧不碎。祁寒隆暑没遮栏，春去秋来任推载。四方八面透玲珑，石堂里面快活睡。觉后还将恁么时，撒手便行无布摆。